section_heading: Rakovički ustanak i smrt
paragraph_text: Ante Rakijaš, Eugen Kvaternik i Vjekoslav Bach 11. listopada 1871. godine ubijeni su u zasjedi koju su im postavili Miloš Kosanović i Maksim Momčilović zajedno s tridesetak ostalih izdajnika iz ustaničkih redova, a u dosluhu s c. kr. majorom Stankom Rašićem. Bili su na putu iz Plaškoga prijeko Ljupča klanca i Močila kada su se toga dana, u zoru, ostatci ustanika uputili prema granici kako bi prebjegli u Osmansko Carstvo. Rakijaš na konju, Kvaternik i Bach u kočiji s kojima je bio i zarobljeni plaščanski trgovac Jovo Trbojević, bili su na čelu kolone a Rade Čuić jahao je na začelju kolone. Kada su došli do Momčilovića kuća odjeknuo je pucanj iz puške. Pogođen prvim hitcem "Rakijaš je počeo glavinjati na konju, ali je još imao toliko snage, da prema Vrdoljakovom svjedočanstvu, za koje je saznao od učesnika i očevidaca, prozbori: ‘Ne poginusmo braćo od carskih pušakah, van kroz neveru, nevera je braćo, svi propadosmo!’". Nakon prvoga odjeknuo je i drugi pucanj pogodivši opet Rakijaša koji pade s konja. Nakon Rakijaša ubijen je Eugen Kvaternik, te potom i Vjekoslav Bach, a Rade Čuić, ranjen, na konju zamakao je u šumu.